**284/2017.(IX.22.) Kgy. sz. határozat**

1. A Közgyűlés nem kíván véleményt nyilvánítani a Haladás Labdarúgó Stadion és Multifunkcionális Sportkomplexum üzemeltetési és hasznosítási feladatainak ellátására kiírt közbeszerzési eljárás műszaki dokumentációja tárgyában.
2. A Közgyűlés jóváhagyja azt, hogy a HVSE és a Szombathelyi Haladás Labdarúgó Kft. által fizetendő, a Haladás Labdarúgó Stadion és Multifunkcionális Sportkomplexum használatával összefüggésben felmerülő díjakat – különösen a bérleti díjat és rezsiköltségeket – Szombathely Megyei Jogú Város Önkormányzata a HVSE vonatkozásában legfeljebb évi 70.000.000,- Ft azaz hetven millió forint összeghatárig, a Szombathelyi Haladás Labdarúgó Kft. vonatkozásában legfeljebb évi 75.000.000,- Ft azaz hetvenöt millió forint összeghatárig, vissza nem térítendő támogatásként, az üzemeltetőnek közvetlenül történő utalással finanszírozza. A háromoldalú támogatási szerződést az Önkormányzat, a támogatott sportszervezet és az üzemeltető köti legfeljebb a tárgyév január 1. és december 31. közötti időtartamra, 2017. évben az időarányos támogatási összegre vonatkozóan a sportszervezetek használatának kezdő időpontjától 2017. december 31-ig szóló időtartamra a jogi ügyekkel foglalkozó bizottság előzetes jóváhagyásával.
3. A Közgyűlés felkéri a Haladás Sportkomplexum Fejlesztő Nonprofit Kft. ügyvezetőjét, hogy a közbeszerzési eljárás során kidolgozásra kerülő szerződésbe jelen határozat 2. pont szerinti önkormányzati finanszírozási kötelezettségvállalás beépítésre kerüljön akként, hogy az üzemeltető a 2. pontban foglalt önkormányzati vállaláson túlmenően a két sportszervezet tekintetében az önkormányzattal szemben egyéb finanszírozási igényt ne támaszthasson.
4. Az Önkormányzat kiköti, hogy a Haladás Labdarúgó Stadion és Multifunkcionális Sportkomplexum használatával kapcsolatban felmerülő bármilyen díjhoz a 2. pontban foglalt támogatáson túlmenően sem direkt sem indirekt módon nem biztosít támogatást a 2. pontban szereplő sportszervezetek részére. A Közgyűlés úgy határoz, hogy minden további, a Haladás Labdarúgó Stadion és Multifunkcionális Sportkomplexum használatához kapcsolódó önkormányzati támogatás ügyében fenntartja magának a kizárólagos döntés jogát.
5. A Közgyűlés felkéri a Haladás Sportkomplexum Fejlesztő Nonprofit Kft. ügyvezetőjét, hogy a tárgyalásos eljárás során tájékoztassa a résztvevőket a két szervezet előterjesztés melléklete szerinti óraigényéről.

**Felelős:** Dr. Puskás Tivadar polgármester

Illés Károly alpolgármester

Koczka Tibor alpolgármester

Molnár Miklós alpolgármester

(A végrehajtás előkészítéséért:

Dr. Szondy Szilvia, a Haladás Sportkomplexum Fejlesztő Nonprofit Kft. ügyvezetője,

Dr. Bencsics Enikő, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal